1 Johdanto

Yhdistyneen kuningaskunnan unionista eroamisen seurauksena muut 27 jäsenvaltiota valitsivat neuvoston istunnon yhteydessä Euroopan pankkiviranomaisen (EPV) uudeksi kotipaikaksi Pariisin Ranskassa.

EPV:n kotipaikan sijainnista säädetään EPV:n perustamisasetuksen , jäljempänä ’EPV-asetus’, 7 artiklassa, jota oli sen vuoksi muutettava kotipaikan siirtämiseksi Lontoosta Pariisiin. Kotipaikan sijainnin muutoksen lisäksi EPV-asetuksen muutoksella otettiin myös käyttöön tiettyjä uusia vaatimuksia, jotka koskevat EPV:n kotipaikan sijainnista aiheutuvia seurauksia. Komission on lisäksi julkaistava kertomus siitä, miten EPV on noudattanut näitä vaatimuksia, viimeistään 30. maaliskuuta 2019 ja sen jälkeen 12 kuukauden välein.

EPV-asetuksen 7 artiklan mukaan ”pankkiviranomaisen kotipaikan sijainti ei vaikuta tapaan, jolla pankkiviranomainen hoitaa tehtävänsä ja käyttää toimivaltaansa, eikä sen hallintorakenteen järjestämiseen, sen pääasiallisen organisaation toimintaan tai sen toimintojen pääasialliseen rahoittamiseen, mutta tapauskohtaisesti mahdollistetaan se, että pankkiviranomaisella on unionin virastojen kanssa yhteiset hallinnolliset tukipalvelut ja toimitilapalvelut, jotka eivät liity pankkiviranomaisen ydintoimintoihin”.

EPV toimitti tarvittavat tiedot täyttääkseen nämä raportointivaatimukset. Ensimmäinen kertomus julkaistiin vuonna 2019. Tämä on toinen uuden raportointivelvoitteen mukainen kertomus.

2 EPV:n toimipaikkaa koskeva sopimus

Toimipaikkaa koskeva sopimus (jäljempänä ’toimipaikkasopimus’) Ranskan hallituksen kanssa allekirjoitettiin Pariisissa 6. maaliskuuta 2019. EPV odottaa vahvistusta sille, että Ranskan lainsäädännössä vaaditut toimipaikkasopimuksen voimaantulon edellyttämät sisäiset menettelyt on saatu päätökseen. Näihin menettelyihin kuuluu myös sopimuksen ratifiointi Ranskan parlamentissa. Toimipaikkasopimuksen allekirjoittaminen ei ole vaikuttanut EPV:n toimintaan ja hallintoon.

Toimipaikkasopimuksessa otetaan huomioon Euroopan unionin erioikeuksia ja vapauksia koskevan pöytäkirjan N:o 7 vaatimukset. Lisäksi siinä vahvistetaan Lontoosta Pariisiin siirtyvän henkilöstön oikeus auton ostamiseen verovapaasti 12 kuukauden kuluessa siirtymisestä. Tämä etuoikeus on ulotettu koskemaan myös niitä työntekijöitä, joilla on Ranskan kansalaisuus. Tähän etuun oikeutetuista 175 työntekijästä kymmenen oli 13. maaliskuuta 2020 mennessä rekisteröinyt ajoneuvonsa tämän erioikeuden nojalla, ja neljä muuta odottaa tällä hetkellä menettelyn päätökseen saattamista.

Toimipaikkasopimus velvoittaa myös Ranskan hallituksen käynnistämään prosessin Eurooppa-koulun perustamiseksi Pariisin alueelle. Courbevoiessa avattiin syyskuussa 2019 II-tyypin Eurooppa-koulu, jonka akkreditointiprosessi on parhaillaan käynnissä. Koulun englanninkieliseen osastoon on perustettu täysimittainen esikoulu ja alakoulu, mutta kaikki luokat sisältävää yläkoulua ei vielä ole, koska luokkia perustetaan asteittain. Täysimittainen yläkoulu on tarkoitus saada perustettua syyskuuhun 2021 mennessä. Ranskankielisellä osastolla on toiminnassa esikoululuokkia ja osa alakoululuokista. Yläkoulu avataan syyskuussa 2021.

EPV tekee myös yhteistyötä Ranskan eurooppa- ja ulkoministeriön protokollatoimiston ja Ranskan tulliviranomaisten kanssa, jotta voidaan varmistaa, että työntekijöiden ja heidän perheenjäsentensä saapuminen Ranskaan, erityisoleskelulupien myöntäminen ja veroetuuksien antaminen EPV:lle saadaan järjestettyä sujuvasti. Erityisoleskelulupia on 15. toukokuuta 2020 mennessä myönnetty 139 työntekijälle ja 67 perheenjäsenelle.

Euroopan unionin erioikeuksia ja vapauksia koskevan pöytäkirjan N:o 7 mukaisesti EPV:lle myönnetään vapautus arvonlisäverosta, kun kyse on sen toimintaa varten tarvittavien tavaroiden ja palvelujen hankinnasta. EPV on esittänyt Ranskan viranomaisille arvonlisäveron palautushakemuksia ranskalaisten yritysten toimittamista tavaroista ja palveluista sekä verkko-ostoksista. Palautuksia on jo saatu aiempien hakemusten perusteella.

3 EPV:n hallinto, toiminnot ja tehtävien suorittaminen

EPV:n kotipaikan siirtäminen ei ole vaikuttanut EPV:n tehtäviin tai toimivaltaan, sen hallintorakenteen järjestämiseen, sen pääasiallisen organisaation toimintaan tai sen toimintojen pääasialliseen rahoittamiseen. EPV on ollut täysin toimintakykyinen uusissa tiloissaan Pariisissa kesäkuun 2019 alusta alkaen.

EPV ja Euroopan arvopaperimarkkinaviranomainen (ESMA) koordinoivat tiiviisti hankintamenettelyjään. EPV on mukana kahdessa puitesopimuksessa, jotka ovat tulosta ESMAn johtamista menettelyistä. Ne koskevat tieto- ja viestintätekniikan konsulttipalveluja ja kiinteistönhoidon konsulttipalveluja. ESMA on myös ehdottanut EPV:lle osallistumista tulevaan hankintamenettelyynsä, joka koskee tilapäistyöntekijöitä. EPV aikoo osallistua tähän menettelyyn. ESMA oli mukana kielikoulutusta koskevassa EPV:n hankintamenettelyssä, jota koskevat puitesopimukset allekirjoitettiin tammikuussa 2020. EPV on tarjonnut ESMAlle (ja Euroopan vakuutus- ja lisäeläkeviranomaiselle) mahdollisuutta osallistua asiakirjojen oikoluku- ja editointipalveluja koskevaan tulevaan hankintamenettelyynsä. Tätä koskeva puitesopimus on tarkoitus allekirjoittaa vuonna 2020. EPV ja ESMA neuvottelevat parhaillaan lähiaikoina toteutettavasta yhteisestä hankintamenettelystä, joka koskee terveydenhuoltopalveluja. Harkinnassa on myös useita muita myöhemmin toteutettavia hankintamenettelyjä hallinnon alalla.

Euroopan komissio hyväksyi 8. heinäkuuta 2019 Euroopan valvontaviranomaisten pyynnön siitä, että ne voisivat varainhoitosäännöissään poiketa tietyistä delegoidun asetuksen (EU) 2019/715 säännöksistä voidakseen osallistua Euroopan keskuspankin ja eurojärjestelmän hankintatoimiston (Eurosystem Procurement Coordination Office, EPCO) toteuttamiin hankintamenettelyihin. EPV toimii yhteystahona EPCOn ja kahden muun Euroopan valvontaviranomaisen välillä. Se koordinoi keskusteluja EPCO:n toteuttamien hankintamenettelyjen yksilöimiseksi ja niihin liittymiseksi. Euroopan vakuutus- ja lisäeläkeviranomainen EIOPA toimii yhteystahona Euroopan keskuspankkiin nähden.

EPV ja ESMA osallistuvat myös Pariisissa sijaitsevien kansainvälisten järjestöjen hankintavastaavien verkostoon. Nämä kansainväliset järjestöt harkitsevat ESMAn aloitteesta myös hallintojohtajien säännöllisten kokousten käynnistämistä.

4 Päätelmät

Saatavilla olevien tietojen perusteella EPV:n toimipaikan siirtyminen Pariisiin ja edellä esitetyt hallinnolliset yhteistyöjärjestelyt ESMAn ja EIOPAn kanssa, jotka eivät liity EPV:n ydintoimintoihin, eivät ole vaikuttaneet EPV:n tehtäviin ja toimivaltaan, sen hallintorakenteeseen, sen pääasialliseen organisaatioon tai sen toiminnan rahoittamiseen.